Nogle for tidligt fødte børn får så mange lægemidler på neonatalafdelinger, at de kan betragtes som plørefulde. Hvorfor advares gravide mod at drikke alkohol, spørger overlæge.

Kritisk syge nyfødte, som er indlagt på neonatalafdelinger rundt i landet, behandles med medicin, der har vist sig at indeholde alkohol. Og enkelte får så meget, at deres alkohol-promille ryger helt op på 2,6.

Det fremgår af en ny videnskabelig artikel, som er udarbejdet af forskere på klinisk farmakologisk afdeling på Bispebjerg-Frederiksberg Hospital, skriver Berlingske Tidende.

Rapporten får flere læger til at slå alarm. De frygter, at den høje alkohol-promille, der ville slå benene væk under de fleste voksne, risikerer at skade børnenes hjerner og nyrer. De efterlyser forbedrede medicin-præparater, hvor der bruges mere sikre lægemidler end alkohol.

- Det er tankevækkende, at vi i kampagner siger til gravide, at de ikke må drikke noget som helst alkohol, men når børnene bliver født, kan de godt få en så relativ stor mængde alkohol i forbindelse med deres medicin, siger overlæge og ekspert i børnemedicin Helle Holst til Berlingske Tidende.

- Det kan simpelthen ikke være hensigtmæssigt, siger hun videre.

Tårnhøje promiller

650 journaler er gennemgået, og flere end halvdelen af de indlagte spædbørn på Rigshospitalet har fået fem eller flere lægemidler ordineret. I 16 procent af de flydende lægemidler og i fem procent af indsprøjtningerne var der alkohol. 48 procent af al den medicin, der blev givet, indeholdt et potentielt farligt tilsætningsstof, skriver Berlingske Tidende.

Spædbørn har ifølge rapporten så umodne organsystemer, at de ikke kan omsætte alkohol på samme måde som større børn. Ud fra journalerne og oplysninger om de lægemidler, børnene har fået, har forskerne bag rapporten regnet sig frem til, at nogle børn er kommet op på en alkoholpromille på 2,6.

På Rigshospitalet har tre spædbørn fået taget en blodprøve, der viste, at de alle havde en alkoholpromille på to. Nok til at de må skønnes sanseløst berusede. Foto: Mogens Flindt

Læger på Rigshospitalet har efter at være blevet opmærksom på problemstillingen målt alkoholpromillen hos to-tre spædbørn. De undersøgelser viste, at børnene havde en tårnhøj promille på 2, oplyser overlæge Kaare Lundstrøm fra Rigshospitalets børneafdeling.

- Den høje promille er klart en uønsket bivirkning ved behandlingen, som det ikke er hensigtsmæssigt at give et svært sygt barn. Jeg er ikke i tvivl om, at vi har et problem hér. De tilsætningsstoffer kan få alvorlige konsekvenser for børnene og risikerer at give dem f.eks. hjerne- og nyreskader,siger han.

Der findes ikke alternativer

Aktuelt er der mange lægemidler, som indeholder alkohol, og hvor der ikke findes noget alternativ i Danmark. Nogle gange findes der alternativer i udlandet, men det har vist sig at være en meget tidskrævende proces at finde frem til og importere lægemidlerne.

- De senere år er der kommet større viden om, at der kan være nogle problemer, som vi nu ser med f.eks alkohol i medicin til spædbørn. Det kalder på, at vi får sat endnu mere fokus på medicin til børn og på at få forbedret sikkerheden, siger formand for børnelægerne i Dansk Pædiatrisk Selskab Pernille Mathiesen til Berlingske Tidende.

Sundhedsminister Sophie Løhde (V) er opmærksom på problemstillingen.

- Det ville klart være at foretrække, hvis mere medicin blev udviklet særligt til børn, siger Sophie Løhde.